Pignet on war doenn ar gourmarchad kozh; alese em eus ur sell hollek, spontus, war an distruj. Pebezh dismantr ! Deuet eo kêr da vezañ ul lech arvarus, o tivogediñ choazh. Diverañ a ra ar glav, takenn-ha-takenn, ouzh mogerioù duet an tiez, leñvoù ur bobl drastet. Siminalioù al labouradeg a sav el latar, mut, bouilhad moged ebet ken o sevel en oabl hag o livañ ar choumoul. Deuet eo da vezañ un elfenn varv ouzhpenn en daolenn vantrus-se, ur mas du en deñvalijenn. Chomet eo intañvezed ar vicherourien  war o lerch. Mougañ a ra kêr dindan ludu an noz o veuziñ ar straedoù, ar plasennoù. Distro eo an holl er gêr. Fenoz, e-giz boas, nez eus steredenn ebet en oabl, kuzhet ar sklêrijenn, kuzhet ar spi ur wech ouzhpenn. Kuitaat kêr a ra karr-samm ar baraer gant un trouz a gozh houarnaj.